Peter Christensen, elektrikeren fra Sønderjylland, ved ikke meget om forsvaret. Det gjorde hans forgænger, Carl Holst, heller ikke. Det betyder intet. Ej heller betyder det noget nævneværdigt, at Peter Christensen officielt havde forladt politik, og at hans leder tidligere har bedyret, at det ville være forkert at pege Peter Christensen ud som ministeremne, når vælgerne havde dømt ham ude ved et valg.

Det betyder heller ingenting, fordi det ikke handler om, hvad man har sagt, men om hvad man kan slippe af sted med.

Årsagen til, at alt dette kan foregå, uden at nogen i partiet tilsyneladende synes, det er mærkeligt, er, at Venstre ikke længere er et egentligt parti, men i stedet er blevet en koncern: Corporate Venstre.